Un copil de doar 11 ani și-a pierdut viața vineri, 10 mai, în urma unui accident extrem de grav produs în județul Teleorman. Micuțul a fost strivit de un excavator.
Evenimentul tragic din sudul țării a avut loc pe o stradă a unui sat din Teleorman. Aici, micuțul de 11 ani a murit strivit de un buldoexcavator în timp ce mergea spre şcoală. S-a întâmplat înainte de ora 11.00.
Interogat de poliție, șoferul utilajului, un tânăr de 37 de ani, le-a spus polițiștilor că pur şi simplu nu îşi explică această dramă. Bărbatul afirmă că în momentul în care l-a lovit pe copil mergea spre cimitirul din zonă pentru a săpa o groapă.
Imediat după ce a constatat lovirea copilului, tânărul s-a dat jos de la volan și i-a acordat primul ajutor. Din păcate, efortul său a fost în zadar. Minorul a fost lovit grav în zona capului de cupa utilajului şi nu a mai putut fi salvat.
Șoferul a fost testat cu aparatul etilotest, rezultatul arătând faptul că nu se afla sub influența alcoolului la momentul accidentului. În prezent, cercetările continuă, sub coordonarea Parchetului de pe lângă Judecătoria Alexandria, în vederea stabilirii tuturor circumstanțelor producerii evenimentului rutier.
”Polițiștii din cadrul Biroului Rutier Alexandria au întocmit dosar penal sub aspectul săvârșirii infracțiunii de ucidere din culpă și efectuează cercetări, în cazul unui accident rutier produs astăzi, în comuna Orbeasca, în jurul orei 10:40.
Din cauze și în împrejurări ce vor fi stabilite în urma cercetărilor, în timp ce un bărbat de 36 de ani, din localitate, conducea un buldoexcavator pe strada Valea Râului, ar fi lovit, cu cupa vehiculului, un pieton, minor în vârstă de 11 ani. În urma impactului a rezultat decesul minorului”, au transmis reprezentanţii IPJ Teleorman.
În urmă cu 24 de ore, în nordul țării, a avut loc un alt accident cumplit. În județul Satu Mare, o fetiță de un an și jumătate și-a pierdut viața într-un mod aproape similar cu băiatul din Teleorman.
Micuța a fost lovită mortal de un șofer care mergea cu spatele. Tragedia a avut loc, joi seara, în localitatea Stâna. După accident, bărbatul a fugit de la locul faptei.